Aposel
Pol i wok long Efesus.
19
1Taim Apolos i stap long taun Korin, orait Pol i wokabaut long maunten rot na i kamap long taun Efesus. Long Efesus em i bungim ol sampela disaipel. 2Na Pol i tokim ol, “Taim yupela bilip, yupela bin kisim Holi Spirit o nogat?” Na ol i tok, “Nogat. Mipela no harim olsem Holi Spirit i stap.” 3Na Pol i tok, “Orait na yupela kisim wanem baptais?” Na ol i tok, “Mipela kisim baptais bilong Jon.” 4Na Pol i tok, Jon i baptaisim ol manmeri long baptais bilong tanim bel. Em i tokim ol manmeri, ol i mas bilip long man i kam bihain long em, na dispela man Em i Jisas.” 5Ol i harim dispela tok na ol i kisim baptais long nem bilong BIKPELA Jisas. 6Na taim Pol i putim han bilong em long ol, orait Holi Spirit i kam long ol na ol stat na mekim toktok long ol narapela tokples na ol i mekim tok profet. 7Na ol dispela lain i 12-pela man olgeta i stap.
8Na Pol i go long haus lotu bilong ol Juda. Long 3-pela mun olgeta em i strong long autim tok long ol. Em i mekim gutpela tok bilong kliaim tingting bilong ol na em i wok long stiaim tingting bilong ol long ol samting bilong kingdom bilong God. 9Tasol sampela bilong ol i pasim bel na i no laik bilip, na long ai bilong kongregesen ol i tok nogut long Rot. Em olsem na Pol i lusim ol na i kisim ol disaipel i go wantaim em. Na long olgeta de, long haus skul bilong Tiranus, em i mekim gutpela tok bilong kliaim tingting bilong ol manmeri. 10Long 2-pela yia Pol i mekim olsem. Em olsem na olgeta manmeri bilong provins Esia i harim tok bilong BIKPELA, ol manmeri Juda na ol Grik wantaim.
Ol pikinini man bilong Skeva.
11Na God i wokim ol narapela kainkain mirakel long han bilong Pol. 12Em olsem na wanem hankisip o laplap i tasim skin bilong Pol, ol i karim i go long ol sikman na sik bilong ol i pinis na ol spirit nogut i lusim ol. 13Na ol sampela Juda, ol i save raun na wok bisnis long rausim ol spirit nogut, ol i traim na kolim nem bilong BIKPELA Jisas bilong rausim ol spirit nogut. Ol i tokim ol spirit nogut, “Pol i tokaut long Jisas, na long nem bilong dispela Jisas mipela tokim yupela, yupela lusim na i go.” 14Na 7-pela pikinini man bilong Skeva i bihainim dispela pasin. Skeva em i wanpela namba wan het pris bilong ol Juda. 15Tasol, spirit nogut i bekim tok bilong ol olsem, “Mi save long Jisas, na mi klia long Pol, tasol yupela husat?” 16Na man we spirit nogut i stap long em, em i kalap long ol na i paitim na winim ol tru. Em i mekim olsem na ol i bagarap nogut tru na ol i lusim haus na ranawe skin nating. 17Bihain, olgeta manmeri bilong taun Efesus, ol Juda na Grik wantaim, olgeta i harim tok long dispela samting na ol i pret. Na ol i rispektim moa nem bilong BIKPELA Jisas. 18Na ol planti bilip manmeri ol i kam na ol i konfesim na autim pasin nogut ol i bin mekim. 19Na sampela manmeri, ol manmeri bilong wokim ol mejik samting, ol i kisim ol buk mejik bilong ol i kam na ol i kukim long ai bilong olgeta manmeri. Ol i kauntim pe bilong ol dispela buk na em i kamap 50,000 silva mani. 20Em olsem na tok bilong BIKPELA i ran i go moa na em i no lus liklik.
Bikpela trabel i kamap long Efesus.
21Bihain long ol dispela samting, Holi Spirit i givim tingting na Pol i wokim disisen olsem, “Bai mi raun i go long provins Masedonia na Akaia na mi go olgeta long Jerusalem. Na bihain long Jerusalem bai mi go long taun Rom.” 22Na Pol i salim Timoti na Erastus, tupela helpim bilong em, i go long Masedonia, tasol em yet i stap sampela taim moa long provins Esia.
23Na long dispela taim ol birua bilong Rot i kirapim bikpela trabel. 24Wanpela man, nem bilong em Demitrius, em i save wokim ol samting long silva na em i save wokim ol imis samting long god Artemis. Olsem na, em i save givim planti wok long ol wokman bilong silva na ol i kisim bikpela mani. 25Na em i singautim ol dispela wokman wantaim ol narapela wokman na ol i kam bung. Na em i tokim ol, “Yupela ol man, yupela save olsem, yumi save kisim mani bilong yumi long dispela wok bisnis. 26Long taun Efesus na long planti hap bilong provins Esia dispela man Pol i pulim planti manmeri na em i paulim tingting bilong ol. Yupela lukim na harim pinis. Na em i tok, ‘Ol god ol man i wokim long han bilong ol, ol i no god trutru.’ 27Dispela tok bilong Pol i ken i bagarapim gutpela nem bilong wok bisnis bilong yumi. Ol manmeri bilong Esia na bilong olgeta wol, ol i save lotu long bikpela meri god Artemis. Tasol tok bilong Pol i ken i mekim tempel bilong Artemis i kamap samting nating long tingting bilong ol manmeri, na biknem bilong em i ken i pinis olgeta.”
28Ol i harim dispela tok na ol i belhat nogut tru. Na ol i mekim bikmaus olsem, “Artemis bilong mipela ol manmeri Efesus i nambawan tru!” 29Em olsem na bikpela nois i kamap long taun. Na olgeta manmeri ol i ran i go na ol i holim Gaius wantaim Aristarkus na ol i pulim tupela i go long bikpela ples bung. Tupela i man bilong provins Masedonia na tupela i save wokabaut wantaim Pol. 30Na Pol i laik go na toktok long ol manmeri long bikpela ples bung, tasol ol disaipel i stopim em. 31Na tu, ol sampela man bilong gavman bilong provins Esia, ol i frens bilong Pol, na ol i salim tok long em na ol i tok, “Plis, yu no ken i go insait long bikpela ples bung.” 32Na long bikpela ples bung ol sampela manmeri i bikmaus long wanpela samting, na ol narapela manmeri i bikmaus long narapela samting. Long wanem, tingting bilong ol i paul na planti bilong ol i no save long wanem as ol i kam bung. 33Na ol manmeri Juda i subim Aleksander i go sanap long ai bilong ol, na ol planti manmeri i tokim em, “Yu tok.” Aleksander i litimapim han na em i laik mekim tok bilong difenim ol lain bilong em. 34Tasol, taim ol i luksave olsem Aleksander em i man Juda, orait ol i bikmaus na mekim wanpela tok tasol, “Artemis bilong mipela ol manmeri Efesus i nambawan tru!” Ol i mekim bikmaus olsem inap long 2-pela aua.
35Orait, kuskus bilong taun Efesus i sarapim ol manmeri na em i tokim ol olsem, “Yupela ol man Efesus, olgeta manmeri i save pinis olsem, taun Efesus i save lukautim tempel bilong bikpela Artemis wantaim ston tambu i pundaun long skai. 36I no gat kwesten mak long dispela samting. Olsem na, mobeta yupela sindaun isi na tingting gut pastaim. 37Long wanem, dispela tupela man yupela i kisim i kam long hia, tupela i no bin bagarapim wanpela samting bilong tempel bilong meri god bilong yumi na tupela i no bin tok bilas long em. Nogat. 38Sapos Demitrius na ol wanwok i stap wantaim em i gat komplen, orait kot i stap na ol gavana i stap na ol i ken i kot. 39Tasol, sapos yupela i gat sampela tok moa, orait yupela mas bihainim lo na yupela bung na stretim. 40Nau yumi bung nating na mekim bikmaus na i gat kot long dispela kain pasin. Sapos ol i askim yumi long as bilong dispela bung, em nau yumi no gat toktok.” 41Na em i tok pinis na em i salim ol manmeri i go.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn